Opinie Cristian Hostiuc - directorul editorial al ZF 


Daca ar trebui sa ne platim noi impozitele si 
taxele pentru salariu si nu compania, atunci 
ne-ar interesa ce fac guvernul si primarii cu 
banii nostri 

Citeste si: 
INS arată că reducerea taxelor functionează. Pretul la pâine a scăzut cu 11% în 


septembrie 


Nu ştiu pe câţi dintre voi îi interesează ce face guvernul sau primarul vostru cu banii pe care îi 
are pe mână, în buget, care sunt strânşi din impozitele şi taxele plătite de voi, de companii, de 
economie, în ansamblu. 


Ce să mai vorbim de revoltă în privinţa modului in care sunt cheltuiţi şi risipiţi banii de cei care 
îi au pe mână, ca şi cum ar fi ai lor de drept. 


Când se reface calea ferată Bucuresti-Constanta cu un miliard de euro, acei bani au fost plătiți de 
voi, din munca voastră, din ideile voastre, din energia voastră. Că doar nu a plătit premierul sau 
ministrul transporturilor din banii lui. 


Cei din subordinea lor, CFR Infrastructura, au dat un miliard de euro dintr-o simplä semnäturä. 
Probabil că acele lucrări puteau fi făcute cu numai jumătate de miliard de euro, dar nimănui nu i- 
a păsat, că doar nu-i bugetul lui, e bugetul statului, iar cei care contribuie cu bani la acest buget 
sunt mulți şi impersonali. 


Acest exemplu poate fi extins şi la autostrăzi, unde avem un cost dublu pe kilometru fata de 
Germania. 


Ori la calculatoarele, licenţele sau sistemele informatice cumpărate de stat, care au preţuri de 
intepenesti. În ultimul deceniu, statul, prin toate instituţiile lui, a investit poate 2 miliarde de euro 
în sisteme informatice care nici acum nu comunică între ele, iar tu, care ai plătit acele sisteme, te 
plimbi zile întregi pe la ghişee că să obţii nişte banale hârtii. 


Când primarul tău pune bancute din zece în zece metri, ca şi cum un oraş întreg s-ar odihni, şi 
atunci tot banii tai sunt folosiți. Că au plecat la alţii care au vândut primăriei acele bancute la 
suprapret - asta e partea a doua. 


Când se fac două drumuri paralele, Bucureşti-Ploieşti, dintre care unul a costat vreo 300 de 
milioane de euro, tot tu plăteşti. 


Când sistemul medical înghite în jur de 5 miliarde de euro pe an cu medicamente şi pansamente 
la suprapret şi cine ştie ce alte servicii toate la suprapret, tot tu platesti. Dar în continuare 
infrastructura medicală este jalnică, iar plicul este în continuare rege. 


Daca tot noi plătim, atunci de ce nu ne pasă, de ce revolta noastră se rezumă la a-l face pe primar 
hot sau talhar, dar a-l vota în continuare pentru că e smecher? De ce revolta împotriva celor care 
sunt la putere este atât de slabă, iar cei care au pe mână banii bugetului continuă să-i 
„tâlhărească“, ca şi cum ar fi ai lor şi a „familiilor“ lor? Ei ştiu ca nimeni alţii ce bani sunt 
disponibili într-un buget al statului, unde şi când vin, cine îi gestionează şi când se alocă. 


De ce nu ne interesează? De ce continuăm să stăm cu căciula în mână pe la uşile şi ghişeele de 
stat? 


Cine ştie, poate tine de istoria noastră de secole. Dar cred că mai tine de ceva. 


În România, când se discută despre salariu se subintelege de la sine că este vorba de salariul net, 
de ce iei în mână. Niciun angajat nu vorbeşte despre salariul brut şi, mai mult decât atât, nu-l 
interesează cât este salariul brut. El ştie cât este salariul lui net, iar restul, adică toate impozitele 
şi taxele aferente, sunt treaba patronului şi a companiei. Ei trebuie să le plătească. Pe câţi dintre 
angajaţi îi interesează că pentru a lua în mână 2.500 de lei pe lună compania plăteşte de fapt 
4.561 de lei? Impozitele şi taxele aferente acelui salariu net sunt de 2.061 de lei, dintre care 
1.064 revin angajatului şi 997 de lei revin angajatorului. 


În România niciun angajat nu se plânge că impozitele şi taxele sunt mari, pentru că nu le plăteşte 
el. El a negociat un salariu net, iar restul e treaba companiei. 


Dar dacă angajații, noi, am primi salariul brut şi ar trebui să plătim noi taxele şi impozitele - 
impozitul pe venit şi contribuţiile de asigurări sociale? Ne-ar durea sufletul să vedem că ar trebui 
să plătim 1.000 de lei la stat în fiecare lună pentru a rămâne cu 2.500 de lei net. Adică 40%. 
Pentru acest procent ce primim din partea statului? O birocratie arhaică, ostilă contribuabilului, 
cozi la ghişee, panselute şi borduri de ultimă generaţie? 


Pentru că nu plătim noi direct acel procent de 40% nu ne interesează ce fac cei din administrație 
cu banii, cum se împarte bugetul nici la nivel de stat, nici la nivelul primăriilor. Din acest motiv 
nu penalizăm pe nimeni. 


Radem de ei, îi înjurăm, dar sunt ai noştri pentru că întotdeauna alții mai buni nu sunt. 


Dacă s-ar pune problema să primim la fiecare sfârşit de lună salariul brut şi din el să plătim noi la 
stat taxele şi impozitele aferente, ca să simţim cat de mari sunt, atunci probabil că s-ar trezi 
spiritul civic. Şi mai mult ca sigur că ne-ar interesa ce face guvernul cu fiscalitatea, dacă o 
reduce sau nu, în mod real, nu din an în an, ca promisiune electorală eternă. Când am vedea că ni 
se promite scăderea CAS-ului, ne-am uita noi să vedem cu cât. $i atunci nimeni nu ar mai arunca 
cifre ca să se afle în treabă. 

